Imtella' Frar 13, 2021 - Aġġornata 13 Ta' Frar, 2021 1:36pm Mario Draghi llum ħa l-ġurament tal-ħatra bħala l-Prim Ministru l-ġdid tal-Italja. Draghi għandu l-appoġġ ta' ħafna mill-partiti ewlenin, u diġà ħabbar il-kabinett wara laqgħa mal-President tar-Repubblika. Draghi huwa eks-kap tal-Bank Ċentrali Ewropew, u waħda mill-kwistjonijiet ewlenin li se jkun qed jiffaċċja l-gvern tiegħu huwa l-mod kif se jintefqu l-fondi ta' rkupru mill-Covid. Il-pandemija kienet daqqa ta' ħarta kbira għall-Italja, li għanda s-sitt l-ikbar ammont ta' mwiet fid-dinja. Il-kabinett ta' Draghi. Il-kabinett ta' Draghi huwa magħmul minn 23 ministru, 15 politiċi u 8 tekniċi. Il-kariga ta' Ministru għall-Affarijiet Barranin se tinżamm minn Luigi di Maio mill-Movimento Cinque Stelle, l-istess il-kariga ta' Ministru tas-Saħħa, li se jibqa' jokkupaha Roberto Speranza mill-partit Articolo Uno. Karigi oħra importanti se jkunu okkupati, fost oħrajn, minn Giancarlo Giorgetti mill-partit lemini tal-Lega, li se jkun Ministru għall-Industrija, waqt li Andrea Orlando mill-Partit Demokratiku xellugi ċentrista se jkun Ministru għax-Xogħol.